ตลาดหุ้นเอเชียอ่อนตัวลงบ่ายนี้ เหตุวิตกเศรษฐกิจจีน
ตลาดหุ้นเอเชียอ่อนตัวลงในการซื้อขายช่วงบ่ายวันนี้ ภายหลังจากที่จีนได้เปิดเผยข้อมูลเศรษฐกิจที่อ่อนแอเมื่อวันเสาร์ที่ผ่านมา ขณะที่ข้อมูลการจ้างงานนอกภาคการเกษตรของสหรัฐก็ยิ่งตอกย้ำถึงแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด)
10 ส.ค. 2558

สำนักข่าวอินโฟเควสท์ รายงานตลาดหุ้นเอเชียอ่อนตัวลงในการซื้อขายช่วงบ่ายวันนี้ ภายหลังจากที่จีนได้เปิดเผยข้อมูลเศรษฐกิจที่อ่อนแอเมื่อวันเสาร์ที่ผ่านมา ขณะที่ข้อมูลการจ้างงานนอกภาคการเกษตรของสหรัฐก็ยิ่งตอกย้ำถึงแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด)
ดัชนี HSI ตลาดหุ้นฮ่องกงปิดภาคเช้าที่ 24,477.62 จุด ลดลง 74.85 จุด, -0.30%  ดัชนีเซี่ยงไฮ้คอมโพสิตปิดภาคเช้าพุ่ง 3.2% แตะ 3,864.10 จุด
สำนักงานศุลกากรจีนเปิดเผยว่า มูลค่าการค้าต่างประเทศของจีนปรับตัวลดลง 7.3% เมื่อเทียบรายปี แตะระดับ 13.63 ล้านล้านหยวน (2.23 ล้านล้านดอลลาร์สหรัฐ) ในช่วง 7 เดือนแรกของปีนี้
โดยการส่งออกในช่วงเวลาดังกล่าวขยับลง 0.9% เมื่อเทียบรายปี สู่ระดับ 7.75 ล้านล้านหยวน ขณะที่การนำเข้าร่วงลง 14.6% แตะ 5.88 ล้านล้านหยวน ส่งผลให้ยอดเกินดุลการค้าพุ่งขึ้นสองเท่าสู่ระดับ 1.87 ล้านล้านหยวนในช่วงเดือนม.ค.-ก.ค.
ทั้งนี้ เมื่อวันศุกร์ที่ผ่านมา กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 215,000 ตำแหน่งในเดือนก.ค. สอดคล้องกับตัวเลขคาดการณ์ของนักวิเคราะห์ ขณะที่อัตราการว่างงานทรงตัวที่ระดับ 5.3% ซึ่งเป็นระดับต่ำสุดนับตั้งแต่เดือนเม.ย.2008
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 215,000 ตำแหน่งในเดือนก.ค. และอัตราการว่างงานจะทรงตัวที่ 5.3%